REGOLAMENT TAL-KUMMISSJONI (KE) Nru 40/2006
ta’ l-10 ta’ Jannar 2006
li jemenda r-Regolament (KE) Nru 4/2004 li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 4045/89 dwar is-sindakar mill-Istati Membri ta' operazzjonijiet li jiffurmaw parti mis-sistema ta' finanzjament mit-Taqsima tal-Garanziji tal-Fond Agrikolu Ewropew għall-Gwida u l-Garanziji
IL-KUMMISSJONI TAL-KOMUNITAJIET EWROPEJ,
Filwaqt li kkunsidrat it-Trattat li jistabbilixxi l-Komunità Ewropea,
Filwaqt li kkunsidrat ir-Regolament tal-Kunsill (KEE) Nru 4045/89 tal-21 ta’ Diċembru 1989 dwar is-sindakar (skrutinju) mill-Istati Membri ta' operazzjonijiet li jiffurmaw parti mis-sistema ta' finanzjament mit-Taqsima tal-Garanziji tal-Fond Agrikolu Ewropew għall-Gwida u l-Garanziji (FAEGG) u li jħassar id-Direttiva 77/435/KEE (1), u b’mod partikolari l-Artikolu 19 tiegħu,
Billi:
(1)
Ir-Regolament tal-Kunsill (KEE) Nru 4045/89 jirrikjedi lill-Istati Membri jikkomunikaw lill-Kummissjoni xi informazzjoni. Ir-Regolament tal-Kunsill (KE) Nru 4/2004 (2) jipprovdi għall-istandardizzazzjoni tal-forma u l-kontenut ta’ dawn il-komunikazzjonijiet. Minħabba li l-istandardizzazzjoni tagħmilha aktar faċli li tintuża l-informazzjoni sottomessa u tiżgura l-uniformità ta’ l-istrateġija, għandhom jiġu adottati aktar regoli dettaljati dwar il-forma u l-kontenut tal-komunikazzjonijiet.
(2)
Ir-Regolament (KE) Nru 4/2004 għalhekk għandu jiġi emendat f’dan is-sens.
(3)
Il-miżuri provduti f’dan ir-Regolament huma skond l-opinjoni tal-Kumitat tal-Fond Agrikolu Ewropew għall-Gwida u l-Garanziji,
ADOTTAT DAN IR-REGOLAMENT:
Artikolu 1
Ir-Regolament (KE) Nru 4/2004 huwa emendat kif ġej:
(1)
L-Artikolu 5 huwa emendat kif ġej:
(a)
il-paragrafu 1 huwa sostitwit b’dan li ġej:
“1. Ir-rapport annwali msemmi fl-Artikolu 9(1) tar-Regolament (KEE) Nru 4045/89 għandu jinkludi informazzjoni dettaljata dwar kull wieħed mill-aspetti ta' l-applikazzjoni tar-Regolament (KEE) Nru 4045/89 kif stabbilit fil-Parti I ta’ l-Anness II ta' dan ir-Regolament, u għandu jinkludi informazzjoni dettaljata skond il-kampjuni tal-formoli murija fil-Parti II ta’ dak l-Anness.”;
(b)
il-paragrafu 3 huwa sostitwit b’dan li ġej:
“3. Il-lista ta' impriżi msemmija fl-Artikolu 7(2) tar-Regolament (KEE) Nru 4045/89 għandha ssir skond il-kampjun tal-formola murija fl-Anness IV ta' dan ir-Regolament u għandha tinkludi Data dwar tranżazzjonijiet f’forma speċifikata taħt l-Artikolu 6(3).”;
(c)
huwa miżjud dan il-paragrafu:
“8. L-analiżi tar-riskju msemmija fl-Artikolu 2(2) tar-Regolament (KEE) Nru 4045/89 għandha ssir skond il-kampjun tal-formola murija fl-Anness IX ta' dan ir-Regolament.”
(2)
L-Artikolu 6 huwa sostitwit b’dan li ġej:
“Artikolu 6
1. L-informazzjoni li għandha tiġi sottomessa skond l-Artikolu 5(1) sa (4) u (7) u (8) għandha tiġi kkomunikata f'forma elettronika, fil-format li għandha tispeċifika l-Kummissjoni.
2. L-informazzjoni li għandha tiġi sottomessa skond l-Artikolu 5(5) u (6) għandha tiġi kkomunikata fuq il-karta jew f'forma elettronika, f'format li għandu jiġi miftiehem bejn il-persuna li qed tibgħat u r-riċevitur. Il-konferma ta’ kull talba/risposta rċevuta taħt l-Artikolu 5(5) u (6) għandha tintbagħat lill-persuna li qed tibgħat.
3. Id-Data dwar it-tranżazzjoni taħt l-Artikolu 7 tar-Regolament (KEE) Nru 4045/89 għandha tiġi kkomunikata f'forma elettronika, fil-format speċifikat fl-Anness I, fl-Anness II, punt 2 u fl-Anness II tar-Regolament tal-Kummissjoni (KE) Nru 2390/1999 (*).
(*) ĠU L 295, 16.11.1999, p. 1.”" 						
(3)
L-Anness II huwa sostitwit mit-test fl-Anness I ta’ dan ir-Regolament.
(4)
L-Anness III huwa sostitwit mit-test fl-Anness II ta’ dan ir-Regolament.
(5)
L-Anness VIII huwa sostitwit mit-test fl-Anness III ta’ dan ir-Regolament;
(6)
Huwa miżjud Anness IX ġdid, li t-test tiegħu huwa stabbilit fl-Anness IV ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u jgħodd direttament fl-Istati Membri kollha.
Magħmul fi Brussell, 10 ta’ Jannar 2006.